Helposti leviävien eläintautien koulutusmateriaali kotieläinopetuksen yhteydessä käytettäväksi

Newcastlen tauti

**Aiheuttaja:**Avian avulavirus-1, jonka ns. patogeenisuusindeksi eli taudinaiheuttamiskyky on riittävän korkea, jotta sen katsotaan aiheuttavan Newcastlen tautia. Kaikki avian avulavirus-1-kannat eivät siten aiheuta Newcastlen tautia.

Viruksen tuhoaminen ympäristöstä on hankalaa, koska se säilyy esim. ulosteessa useita kuukausia ja tartunnan saaneissa ruhoissa viileässä useita viikkoja.

Taudille herkät eläinlajit:

Kaikki linnut.

**Itämisaika:**Vaihtelee 2-15 vrk (yleisesti n. 4-6 vrk).

**Oireet:**Lintulaji, viruskannan taudinaiheuttamiskyky, lintujen ikä, vastustuskyky ja muut taudit sekä ympäristötekijät vaikuttavat taudin oireisiin.

Oireet ovat vaihtelevia, mutta yleisesti linnuissa ilmenee alakuloisuutta, syömättömyyttä, ripulia, heltan värin muuttumista sinertäväksi, lisääntynyttä juomista, kyyhöttämistä, muninnan laskua tai loppumista (aikuisilla munivilla kanoilla tämä saattaa olla ainoa oire), hengitystie- ja keskushermosto-oireita (kohtauksia, kouristuksia ja halvaantumista), äkillistä kuolleisuuden nousua ilman edeltäviä oireita (jopa 80 – 90 %:iin) erityisesti nuorilla linnuilla.

**Esiintyvyys:**Tauti on levinnyt ympäri maailman. Virus on yleinen Euroopan luonnonlinnuissa. Vuodesta 1991 lähtien tautitapaukset siipikarjatiloilla kaikkialla Keski-Euroopassa ovat lisääntyneet, etenkin ns. takapihakanaloissa. Ruotsissa Newcastlen tautia on todettu vuonna 2018. Suomessa Newcastlen tautia esiintyi siipikarjassa viimeksi vuonna 2004 Luvialla tuotantopolven kalkkunatilalla ja vuonna 2008 kesykyyhkysissä sekä lemmikkilinnuissa 2013.

**Leviäminen:**Tartunta voi levitä joko suoraan linnusta toiseen tai tartunnan saaneen linnun eritteiden ja erityisesti ulosteen välityksellä. Ulkona pidettävät linnut voivat helposti saada tartunnan luonnonvaraisista linnuista. Tuulen mukana virus voi levitä useiden kilometrien päähän.

Newcastlen tautia aiheuttava virus säilyy hyvin ympäristössä ja leviää helposti kanalasta toiseen esim. lintujen, rehun, ihmisten tai puutteellisesti desinfioitujen kuljetusajoneuvojen mukana. Munien sisällön mukana virus ei tiettävästi leviä, mutta hautomoon tartunta voi levitä munan kuoressa.

Tuontilinnut ja – siitosmunat ovat erityinen riski, jos lakisääteisiä tuontivaatimuksia ei noudateta.

**Vastustus:**Suomessa Newcastlen tauti on virallisesti vastustettava helposti leviävä eläintauti.

Todettaessa Newcastlen tautia linnuissa eläintautiviranomaisten tehtävänä on estää taudin leviäminen muihin eläimiin ja ihmisiin sekä mahdollistaa tartunnan tehokas hävittäminen.

Ruokavirasto määrää pitopaikan linnut lopetettavaksi ja hävitettäväksi viipymättä. Lopetus- ja hävitystavasta päättää Ruokavirasto yhdessä läänineläinlääkärin kanssa. Kaikki viruksella mahdollisesti saastuneet jätteet ja aineet, kuten pehku, rehut ja lanta, hävitetään läänineläinlääkärin ohjeiden mukaan. Tilalta teurastettavaksi lähetettyjen lintujen lihat, siitosmunat jäljitetään ja tarvittaessa tuhotaan. Kun linnut on hävitetty, niiden kuljetukseen käytetyt ajoneuvot, rakennukset, joissa lintuja on pidetty, ja rakennusten ympäristö sekä kaikki välineet puhdistetaan ja desinfioidaan.

Taudin varmistumisen jälkeen tartuntatilan ympärille perustetaan suojavyöhyke (säde vähintään kolme kilometriä) ja valvontavyöhyke (säde vähintään 10 kilometriä). Siipikarjan ja muiden kuljetuksia vyöhykkeillä rajoitetaan samoin kuin sellaisten tuotteiden ja tavaroiden kuljetuksia, joihin liittyy riski tartunnan leviämisestä. Suojavyöhykkeellä olevat lintujen pitopaikat tutkitaan Newcastlen taudin varalta. On mahdollista, että lintuja joudutaan hävittämään ennen tutkimusten valmistumista sellaisilla tiloilla, joissa tartuntavaara on erityisen suuri.

Selvitysten perusteella toimenpiteitä ja rajoituksia kohdistetaan tarvittaessa myös pitopaikkoihin, joihin tartunta on voinut levitä.

Jos Newcastlen tautitartunta todetaan harrastelinnuissa, vyöhykkeitä ei lainsäädännön mukaan tarvitse perustaa.